அவர் பதில் ஏதும் சொல்லாமல் கிடந்திருந்தாலாவது அவனுக்கு மேலதிக ஆத்திரம் ஏற்பட்டிருக்காது. ஆனால் அதற்கு மாறாக, அவர் தம்முடைய ஏக இறை நம்பிக்கையை மேலும் மேலும் உச்சரித்தால்? அது அவனை ஆத்திரத்தின் உச்சத்துக்குக் கொண்டு சென்றது. சூட்டில் பிலால் வதைபட்டுக் கொண்டிருக்க, அவன் மூளை உஷ்ணத்தில் கொதித்தது. அடுத்து அவரை என்ன செய்யலாம் என்று ஆத்திரம் பொங்கியது. அவருடைய கழுத்தில் கயிற்றைக் கட்டினான். சிறுவர் பட்டாளத்திடம் கயிற்றின் மறுமுனையை அளித்தான். ஒரு மிருகத்தைப்போல் அவரைத் தரதரவெனப் பிடித்து இழுத்துக் கொண்டு தெருத்தெருவாக ஊர்வலம் சென்றார்கள் அச்சிறுவர்கள்.